Mélanie Astles

Mélanie Astles (s. 30. toukokuuta 1982 Rugby, Yhdistynyt kuningaskunta) on ranskalais-brittiläinen taitolentäjä. Hän kilpaili Red Bull Air Race World Championship -sarjan Challenger-luokassa kaudet 2016–2019.
Astles syntyi vuonna 1982 Rugbyssa, Englannissa. Hänen isänsä on brittiläinen ja äitinsä ranskalainen, ja Astlesilla onkin molempien maiden kansalaisuus. Perhe muutti Etelä-Ranskaan Astlesin ollessa kolmivuotias. Hän innostui ilmailusta kuusivuotiaana vierailtuaan perheensä kanssa lentonäytöksessä Englannissa. Hän haaveili hävittäjälentäjän urasta, mutta koska Ranskan ilmavoimissa oli tuolloin vain yksi naislentäjä ja koska hänen perheensä oli vähävarainen, hän hylkäsi haaveensa. Astles kävi koulua ensin Monacon naapurikaupunki Beausoleil’ssa ja sitten Monacossa. Hän opiskeli taloustieteitä, kirjallisuutta ja hotelli- ja ravintola-alaa, mutta jätti opinnot kesken 18-vuotiaana. Hän alkoi työskennellä huoltoasemalla ja nousi lopulta usean huoltoaseman päälliköksi. Palkastaan säästämillään rahoilla hän otti ensimmäiset lentotuntinsa 21-vuotiaana.
Astles työskenteli lentokoulussa ilmaiseksi ja sai vastineeksi riittävästi lentotunteja, jotta sai hankittua lentolupakirjan ja sitten ammattilentäjän lupakirjan. Vuonna 2006 hän voitti kirjoituskilpailun, jonka palkintona oli paikka taitolentoharjoitteluleirille. Hän innostui lajista ja osoittautui siinä lahjakkaaksi, ja jo seuraavana vuonna hän voitti Ranskan mestaruuden Espoir-luokassa. Muutaman vuoden tauon jälkeen hän palasi kilpailemaan vuonna 2010, voitti jälleen luokassaan Ranskan mestaruuden, pääsi Ranskan urheiluministeriön huippu-urheilijalistalle ja sai paikan Ranskan taitolentomaajoukkueessa. Hän sijoittui vuonna 2013 Advanced-luokan EM-kilpailuissa yhdeksänneksi ja seuraavana vuonna saman luokan MM-kilpailuissa seitsemänneksi ollen kummassakin kilpailussa paras nainen. Vuonna 2015 hän kuului Unlimited-luokassa MM-kultaa voittaneeseen Ranskan joukkueeseen. Vuonna 2023 hän edusti kaksoiskansalaisuutensa ansiosta Advanced-luokan MM-kilpailussa Yhdistynyttä kuningaskuntaa ja sijoittui viidenneksi. Kansallisissa kilpailuissa hän on voittanut eri luokissa yhteensä kuusi Ranskan mestaruutta sekä Unlimited-luokan Yhdistyneen kuningaskunnan mestaruuden vuonna 2019.
Astles osallistui vuonna 2015 karsintoihin, joissa haettiin uusia lentäjiä Red Bull Air Race World Championship -lentokilpailusarjaan. Hän läpäisi karsinnat ja kilpaili kaudesta 2016 alkaen sarjan Challenger-luokassa. Hän sai ensimmäisellä kaudellaan yhden palkintosijan oltuaan toinen Indianapolisin osakilpailussa. Kaudella 2017 hän voitti Indianapolisin osakilpailun ja oli lisäksi kolmas Abu Dhabissa ja Portossa. Seuraavalla kaudella hän ei ollut kertaakaan kolmen parhaan joukossa, mutta sijoittui tasaisten suoritustensa ansiosta sarjan loppupisteissä neljänneksi. Kaudella 2019 hän oli Abu Dhabin osakilpailun toinen. Red Bull lakkautti sarjan kauden 2019 päätteeksi. Sen oli tarkoitus tehdä paluu kaudeksi 2022, ja Astles vahvistettiin yhdeksi sarjan pääluokan lentäjistä. Kausi kuitenkin peruttiin koronaviruspandemian ja heikentyneen maailmantalouden vuoksi.
Astles sai lennonopettajan kelpuutuksen vuonna 2009 ja työskenteli vuodet 2011–2016 École nationale de l’aviation civilessä. Hän läpäisi myös Air Francen pääsykokeet, mutta jäi epävakaan taloustilanteen vuoksi odotuslistalle odottamaan, että yhtiö jatkaa rekrytointeja. Hän työskenteli lopulta Air Francella Airbus A320 -koneiden perämiehenä vuosina 2017–2018.